b"\n_START_ARTICLE_\nLlengua morta\n_START_PARAGRAPH_\nUna llengua morta \xc3\xa9s una llengua extingida que no es parla en cap comunitat en concret i no \xc3\xa9s la llengua materna de cap individu, sin\xc3\xb3 que roman nom\xc3\xa9s com a testimoni del passat o en documents escrits. Algunes lleng\xc3\xbces mortes continuen en certs usos, com a segona llengua, llengua cl\xc3\xa0ssica o lit\xc3\xbargica, encara que la llengua ja no sigui adquirida per ning\xc3\xba com a llengua materna. En aquests casos la llengua no segueix el cam\xc3\xad normal d'evoluci\xc3\xb3 i desenvolupament que ocorren al llarg del temps en les lleng\xc3\xbces vives._NEWLINE_S'ha donat el cas de lleng\xc3\xbces mortes ressuscitades, com el c\xc3\xb2rnic i l'hebreu. Tamb\xc3\xa9 hi ha lleng\xc3\xbces, com el llat\xc3\xad, que s'han continuat usant en l'alta cultura, l'educaci\xc3\xb3, l'escriptura i la lit\xc3\xbargia molt despr\xc3\xa9s de desapar\xc3\xa8ixer en l'\xc3\xbas quotidi\xc3\xa0.\n_START_SECTION_\nLa crisi moderna\n_START_PARAGRAPH_\nS'estima que una llengua humana mor cada dues setmanes amb el seu \xc3\xbaltim parlant. Els cient\xc3\xadfics estimen que hi ha unes 6.000 lleng\xc3\xbces vives en el m\xc3\xb3n, de les quals es creu que aproximadament el 90% desapareixer\xc3\xa0 en els propers dos o tres segles. Nom\xc3\xa9s a l'Am\xc3\xa8rica del Nord han desaparegut en les \xc3\xbaltimes d\xc3\xa8cades m\xc3\xa9s de 50 lleng\xc3\xbces natives. A l'Amaz\xc3\xb2nia Peruana a principis de segle XVIII hi havia al voltant de 150 lleng\xc3\xbces, de les que actualment en sobreviu tot just una tercera part._NEWLINE_\xc3\x92bviament, els efectes sociol\xc3\xb2gics dels processos econ\xc3\xb2mics que han redu\xc3\xaft l'a\xc3\xafllament de comunitats remotes i han for\xc3\xa7at a milions de persones a deixar les seves petites comunitats locals per emigrar a grans ciutats han contribu\xc3\xaft poderosament a l'abandonament o declivi de lleng\xc3\xbces d'\xc3\xa0mbit local en favor d'altres de m\xc3\xa9s \xc3\xa0mplia difusi\xc3\xb3, a una escala sense precedents en la hist\xc3\xb2ria de la humanitat._NEWLINE_Es considera que la superviv\xc3\xa8ncia d'una llengua est\xc3\xa0 amena\xc3\xa7ada quan els nens ja no l'aprenen com llengua materna. \xc3\x89s a dir, quan els pares transmeten als seus fills una llengua diferent de la seva pr\xc3\xb2pia llengua nativa. En aquests casos demogr\xc3\xa0ficament en morir o envellir les generacions que coneixen la llengua, el nombre de parlants es redueix dram\xc3\xa0ticament perqu\xc3\xa8 no existeixen nous parlants._NEWLINE_Moviments recents tendeixen a intentar la conservaci\xc3\xb3 d'aquest patrimoni, b\xc3\xa9 intentant la restituci\xc3\xb3, b\xc3\xa9 fixant el contingut ling\xc3\xbc\xc3\xadstic. No obstant aix\xc3\xb2, la documentaci\xc3\xb3 de la varietat ling\xc3\xbc\xc3\xadstica per si mateixa \xc3\xa9s incapa\xc3\xa7 d'aturar els processos socioecon\xc3\xb2mics que condueixen a l'abandonament o declivi de les lleng\xc3\xbces amena\xc3\xa7ades.\n_START_SECTION_\nConeixement de les lleng\xc3\xbces mortes\n_START_PARAGRAPH_\nPer les lleng\xc3\xbces de les quals no queden parlants vius, l'an\xc3\xa0lisi de documents antics \xc3\xa9s l'\xc3\xbanica possibilitat de reconstrucci\xc3\xb3 que tenen els ling\xc3\xbcistes. Per les lleng\xc3\xbces amena\xc3\xa7ades en vies de desaparici\xc3\xb3 (la que t\xc3\xa9 molt pocs parlants se sol anomenar microllengua) o amb molta documentaci\xc3\xb3 escrita, l'esfor\xc3\xa7 se centra en la creaci\xc3\xb3 d'un diccionari, una gram\xc3\xa0tica i enregistraments sonors per conservar la major quantitat possible d'informaci\xc3\xb3. El problema el representa la manca de diners i personal capa\xc3\xa7, la tasca desborda qualsevol intent que s'ha fet fins ara. A m\xc3\xa9s la majoria de treball ling\xc3\xbc\xc3\xadstic nou s'elabora normalment sobre la base de lleng\xc3\xbces vives, de manera que \xc3\xa9s discutible fins a cert temps el valor d'\xc3\xbas cient\xc3\xadfic dels materials sobre lleng\xc3\xbces ja desaparegudes.\n_START_SECTION_\nLleng\xc3\xbces amena\xc3\xa7ades\n_START_PARAGRAPH_\nUna llengua amena\xc3\xa7ada \xc3\xa9s una llengua per la qual s'identifiquen factors que deixen entreveure la possibilitat que la llengua es converteixi en una llengua morta a mitj\xc3\xa0 termini. Normalment el factor principal que es considera per considerar una llengua amena\xc3\xa7ada \xc3\xa9s que els fills de parlants nadius estiguin adquirint una altra llengua diferent o passada la m\xc3\xa9s tendra inf\xc3\xa0ncia deixin d'utilitzar la seva llengua materna en favor d'altres lleng\xc3\xbces d'\xc3\xbas m\xc3\xa9s general._NEWLINE_D'altra banda hi ha evid\xc3\xa8ncies ling\xc3\xbc\xc3\xadstiques que una llengua que est\xc3\xa0 perdent nombre de parlants i veu el seu \xc3\xbas cada vegada m\xc3\xa9s restringit, fins a ser utilitzada nom\xc3\xa9s en un \xc3\xa0mbit estrictament familiar perd algunes de les seves estructures ling\xc3\xbc\xc3\xadstiques m\xc3\xa9s complexes. S'han observat tant la p\xc3\xa8rdua de les \xc3\xa0rees menys productives de la gram\xc3\xa0tica, com la substituci\xc3\xb3 de les estructures natives per estructures de les lleng\xc3\xbces en favor de les quals s'est\xc3\xa0 perdent la llengua amena\xc3\xa7ada. Per mesurar el grau de perill que t\xc3\xa9 una llengua existeixen diferents \xc3\xadndexs, entre ells l'escala EGIDS._NEWLINE_La UNESCO t\xc3\xa9 un Atles Interactiu UNESCO de les Lleng\xc3\xbces en Perill en el M\xc3\xb3n que proporciona informaci\xc3\xb3 sobre la ubicaci\xc3\xb3 i situaci\xc3\xb3 de les lleng\xc3\xbces amena\xc3\xa7ades. Tamb\xc3\xa9 \xc3\xa9s d'utilitat el Llibre Vermell de les Lleng\xc3\xbces Amena\xc3\xa7ades de Tapani Salminen i tamb\xc3\xa9 publicat per la UNESCO.\n_START_SECTION_\nReversi\xc3\xb3 i superviv\xc3\xa8ncia de lleng\xc3\xbces\n_START_PARAGRAPH_\nQue les lleng\xc3\xbces ressuscitin \xc3\xa9s un fet ins\xc3\xb2lit i fins fa un segle es creia impossible. Si m\xc3\xa9s no hi ha un cas, el de l'hebreu, en qu\xc3\xa8 una llengua morta ha estat \xc2\xabreviscuda\xc2\xbb per al seu \xc3\xbas diari. L'hebreu havia estat suplantat ja en l'antiguitat per l'arameu, encara que s'havia conservat com a llengua lit\xc3\xbargica i liter\xc3\xa0ria. El segle XIX era emprat pels moviments sionistes, car el consideraven un s\xc3\xadmbol d'identitat del poble jueu. La decisi\xc3\xb3 de donar a l'estat d'Israel una llengua \xc2\xabneutral\xc2\xbb com a llengua oficial, \xc3\xa9s el que ha donat l'impuls per reviure l'idioma. La llengua va fer una reacci\xc3\xb3 natural en trobar-se fora del seu temps i va experimentar, els primers anys, una evoluci\xc3\xb3 accelerada. A m\xc3\xa9s, s'han creat un gran nombre de neologismes per adaptar-lo a l'\xc3\xbas modern._NEWLINE_Dues lleng\xc3\xbces c\xc3\xa8ltiques van ressuscitar el darrer segle. Estem parlant del c\xc3\xb2rnic i el manx. El c\xc3\xb2rnic (kernowek) \xc3\xa9s la llengua de Cornualla. Va desapar\xc3\xa8ixer al segle XVII i des de mitjans del segle XX torna a ser present a les llars i als mitjans de comunicaci\xc3\xb3. El manx (gaelg) \xc3\xa9s la llengua pr\xc3\xb2pia de l'illa de Man. L'\xc3\xbaltim parlant va morir als anys setanta del segle XX i un grup d'illencs es van moure per reviure l'idioma. Ara \xc3\xa9s la llengua materna de molts nens i joves de l'illa. Aquests casos, per\xc3\xb2, segueixen sent q\xc3\xbcestionats, potser perqu\xc3\xa8 no han deixat de ser lleng\xc3\xbces amena\xc3\xa7ades o pel fet que no reben el suport d'estaments pol\xc3\xadtics com a lleng\xc3\xbces oficials, o b\xc3\xa9 a causa del seu modest nombre de parlants: entre cent i tres-cents pel manx i uns sis-cents pel c\xc3\xb2rnic._NEWLINE_Pel que fa a lleng\xc3\xbces en perill, s'han realitzat diversos intents de preservar lleng\xc3\xbces menors, amb m\xc3\xa9s o menys \xc3\xa8xit._NEWLINE_Un dels \xc3\xa8xits a destacar \xc3\xa9s el del finland\xc3\xa8s a Finl\xc3\xa0ndia, que va ser instaurat i promocionat com a llengua oficial pel govern despr\xc3\xa9s de la independ\xc3\xa8ncia. La llengua estava amena\xc3\xa7ada pel prestigi del suec, que actualment tamb\xc3\xa9 \xc3\xa9s llengua oficial del pa\xc3\xads. \xc3\x88xits menors s\xc3\xb3n el basc i l'irland\xc3\xa8s, que t\xc3\xa9 m\xc3\xa9s parlants en el 2004 dels que tenia el 1954, encara que el seu futur no est\xc3\xa0 assegurat. En ambd\xc3\xb3s casos s'ha decretat la cooficialitat de les lleng\xc3\xbces (l'irland\xc3\xa8s fins i tot \xc3\xa9s oficial a la Comunitat Europea) i se n'ha promogut l'escolaritzaci\xc3\xb3 p\xc3\xbablica no universit\xc3\xa0ria._NEWLINE_Lleng\xc3\xbces en qu\xc3\xa8 les mesures no semblen haver tingut \xc3\xa8xit s\xc3\xb3n el bret\xc3\xb3 i l'occit\xc3\xa0. El govern franc\xc3\xa8s no ha reconegut oficialment aquestes lleng\xc3\xbces. La seva pres\xc3\xa8ncia als mitjans de comunicaci\xc3\xb3 \xc3\xa9s anecd\xc3\xb2tica, i les escoles bressol monoling\xc3\xbces (Calandreta per l'occit\xc3\xa0 i Diwan per al bret\xc3\xb3) s\xc3\xb3n iniciatives privades de car\xc3\xa0cter marginal (menys d'un 2% dels alumnes assisteixen a aquestes escoles). Es creu que la llengua desapareixer\xc3\xa0 en una generaci\xc3\xb3._NEWLINE_Els exemples anteriors s'han pres de lleng\xc3\xbces europees, els parlants de les quals posseeixen els mitjans materials per defensar les seves lleng\xc3\xbces maternes. En el cas de lleng\xc3\xbces en pa\xc3\xafsos pobres, on els parlants s\xc3\xb3n marginats, la conservaci\xc3\xb3 es complica molt. Simplement no es disposa dels diners necessaris per oferir les mateixes possibilitats que tenen els parlants de lleng\xc3\xbces prestigioses: escolaritzaci\xc3\xb3, televisi\xc3\xb3, diaris, llibres, Internet, treball, etc.\n_START_SECTION_\nLlista de lleng\xc3\xbces mortes\n_START_PARAGRAPH_\nAlgunes de les lleng\xc3\xbces mortes m\xc3\xa9s importants es llisten a continuaci\xc3\xb3.\n_START_SECTION_\nLleng\xc3\xbces mortes \xc2\xabcl\xc3\xa0ssiques\xc2\xbb\n_START_PARAGRAPH_\nEl llat\xc3\xad, el grec cl\xc3\xa0ssic i el s\xc3\xa0nscrit s\xc3\xb3n lleng\xc3\xbces que es consideren habitualment lleng\xc3\xbces mortes. Tanmateix, hi ha tamb\xc3\xa9 qui argumenta que no ho s\xc3\xb3n si es t\xc3\xa9 en compte que determinades ci\xc3\xa8ncies encara utilitzen una gran quantitat del seu l\xc3\xa8xic i que hi ha encara moltes persones que s\xc3\xb3n capaces de parlar com a segona llengua, per\xc3\xb2, \xc3\xa9s totalment dubt\xc3\xb3s que hi hagi parlants amb la mateixa intu\xc3\xafci\xc3\xb3 per jutjar la gramaticalitat de certes sent\xc3\xa8ncies._NEWLINE_Per exemple, el llat\xc3\xad \xc3\xa9s la llengua oficial de l'esgl\xc3\xa9sia cat\xc3\xb2lica. Segons un article de Pierre Georges en la seva cr\xc3\xb2nica de Le Monde, el llat\xc3\xad s'hauria enriquit amb unes 60.000 paraules i locucions noves en els darrers segles. Com a exemples nomena vis at\xc3\xb2mica per \xc2\xabpoder nuclear\xc2\xbb, res inexplicata Volans per \xc2\xabOVNI\xc2\xbb, etc. El llat\xc3\xad va continuar en \xc3\xbas en textos cient\xc3\xadfics i filos\xc3\xb2fics molt de temps despr\xc3\xa9s de la seva mort, costum que es va mantenir com a m\xc3\xadnim fins al segle XIX._NEWLINE_Segons Paul Val\xc3\xa9ry no va ser fins despr\xc3\xa9s de la Primera Guerra Mundial que el coneixement del grec cl\xc3\xa0ssic va deixar de ser habitual a Fran\xc3\xa7a en persones formades. En la seva joventut no era gens estrany veure un home educat llegir Tuc\xc3\xaddides en el text original._NEWLINE_Aquest tipus de \xc2\xabvida\xc2\xbb \xc3\xa9s possible per a un petit nombre de lleng\xc3\xbces que estan associades a una cultura amb prou prestigi i que permeti el manteniment de la llengua per a l'\xc3\xbas cient\xc3\xadfic, legal o eclesi\xc3\xa0stic. Per a usos lit\xc3\xbargics s'han conservat per exemple l'eslav\xc3\xb3, l'av\xc3\xa8stic, el copte, el s\xc3\xa0nscrit, el ge'ez, etc._NEWLINE_Determinades organitzacions utilitzen lleng\xc3\xbces mortes o rares per ajudar a produir un cert ambient o donar prestigi. Un exemple d'aquest \xc3\xbas \xc3\xa9s la Viquip\xc3\xa8dia: hi ha versions en s\xc3\xa0nscrit, llat\xc3\xad, anglosax\xc3\xb3 i g\xc3\xb2tic.\n_START_SECTION_\nLleng\xc3\xbces amer\xc3\xadndies en perill d'extinci\xc3\xb3\n_START_PARAGRAPH_\nNombroses lleng\xc3\xbces americanes ind\xc3\xadgenes han desaparegut des del segle XVI, per\xc3\xb2 la tend\xc3\xa8ncia s'ha accelerat alarmantment al segle XX. Pr\xc3\xa0cticament no hi ha pa\xc3\xads d'Am\xc3\xa8rica en qu\xc3\xa8 no hi hagi lleng\xc3\xbces ind\xc3\xadgenes amena\xc3\xa7ades._NEWLINE_Entre les lleng\xc3\xbces amer\xc3\xadndies i les vernacles americanes n'hi ha almenys unes 170 que es troben severament amena\xc3\xa7ades. Algunes es troben probablement extintes avui en dia, ja que els \xc3\xbaltims registres de contacte amb parlants es remunten a vegades a 20 anys enrere."